ანა ივანოვიჩი
ანა ივანოვიჩი (სერბ. Ана Ивановић, Ana Ivanović; დ. 6 ნოემბერი, 1987, ბელგრადი, სერბეთის სოციალისტური რესპუბლიკა, იუგოსლავია) — სერბი ყოფილი პროფესიონალი ჩოგბურთელი, მსოფლიოს ყოფილი პირველი ჩოგანი. ივანოვიჩს 1 დიდი სლემის ტურნირი აქვს მოგებული – 2008 წელს, მან საფრანგეთის ღია პირველობის ფინალში რუსი დინარა საფინა ორ სეტში დაამარცხა. ამ გამარჯვებით, ივანოვიჩი გახდა პირველი სერბი ქალი ჩოგბურთელი, რომელმაც დიდი სლემის ტურნირის მოგება შეძლო. ჯამში მან კარიერაში WTA-ის 15 ტურნირი მოიგო ერთეულებში. სერბი ჩოგბურთელი 12 კვირის განმავლობაში იკავებდა მსოფლიო რეიტინგში პირველ ადგილს. საფრანგეთის ღია პირველობის მოგების შემდეგ, ივანოვიჩმა ზედიზედ 17 დიდი სლემის ტურნირზე ვერ შეძლო მეოთხედფინალამდე მიღწევა. ერთ-ერთ მიზეზად, მან გადამეტებული ყურადღება და წნეხი დაასახელა. შედეგები სერბმა 2014 წლიდან გააუმჯობესა, როდესაც დიდი სლემის მეოთხედფინალთან და ნახევარფინალთან ერთად, ოთხი ტურნირი მოიგო. ივანოვიჩმა კარიერა 2016 წელს 29 წლის ასაკში დაასრულა.